Ses jaar vir poskantoorbestuurder wat steelArgieffoto ŉ Voormalige takbestuurder van die N’wa Mitwa poskantoor in Limpopo is tot ses jaar tronkstraf gevonnis nadat hy meer as R500 000 gesteel het. “Hy verloor ook sy pensioenbydraes aan die Suid-Afrikaanse Poskantoor,” het Johan Kruger, woordvoerder vir die Poskantoor, gesê. Die Nkowanowa-streekshof het Maile Mokgolane skuldig bevind aan diefstal van R570 000 wat verband hou met die versuim om op ŉ daaglikse basis die poskantoor se geld te deponeer. Volgens Kruger is die diefstal ontdek as deel van die monitering van daaglikse bankprosedures deur die Poskantoor se interne bankafdeling. “Mokgolane is in daardie stadium intern aangekla van diefstal en hy is skuldig bevind,” het Kruger bygevoeg. “Hy is op 3 September 2014 uit sy pos ontslaan.” Mlu Mathonsi, uitvoerende hoof van die Poskantoor, het gesê die inhegtenisneming kom as deel van ŉ poging om misdaad in die posstelsel uit te roei. “Die Poskantoor is toegewyd om kriminele en korrupte bedrywighede uit te roei en alle sekuriteitsmaatreëls word hersien en verbeter.”